Anita Grīniece
Šķīstīšanās/ Lustrum

Viencēliens

Darbojas:

1.krēsls

2.krēsls

3.krēsls

Galds

Televizors

Amarillis

Acālija

Istabas bērzs

Muša

2019

Istaba. Galds, trīs krēsli, televizors , uz palodzes puķu podos amarillis, acālija un istabas bērzs. Mēbeles un puķes ir „dzīvas”, tās brīvi pārvietojas pa skatuvi. Amarillis ada, Acālija  no pērlītēm veido rotu, 1. un 2.krēsls spēle šahu, Galds liek pasjansu. Istabas bērzs snauž, 3.krēsls iegrimis domās.
Brīdi valda klusums.

1.krēsls: Cik labi, ka ir kluss. Pat muša kaut kur aizlidojusi.

2.krēls: Un puķes arī netarkšķ.

Amarillis: Kā tad, kā tad. Mēs jau tev te tās trokšņa cēlājas!

2.krēsls: Sākas! Bija tik labi un mierīgi.

1.krēsls: Jā.

Acālija: Ja mēs jums nepatīkam, varat iet uz citu istabu.

2.krēsls. Kā tad. Tā jau nu aiziesi. Tūlīt atnesīs atpakaļ.
Amarillis: Tad neko darīt. Tad piecietiet mūsu sarunas. Mums ir jāizrunājas. Mums, puķēm, ir plašāka dvēsele. Mēs nevaram visu laiku turēt muti ciet.

1.krēsls: Bet ai, cik labi tas būtu!

Acālija: Muļķis. Ko tu saproti no skaistuma.

2.krēsls: Nesaprotu, kāpēc nevar pasēdēt klusumā. Re, kā jūsu zaļlapainais draugs.

Amarillis: Tāpēc, ka viņš r vecs. Dzirdēju, ka drīz šo metīšot laukā.
Acālija: No kā tad tu dzirdēji?

Amarillis: No tevis. Pati mušai teici, ka tas vecais kraķis te tikai gaisu izelpo un vietu aizņem. Es dzirdēju.

Acālija: Nu un kas? Teicu  to, ko domāju.Nu ne jau tā, ka uzreiz laukā jāmet.

Amarilis: Bet ne jau mušai drīkst ko tādu teikt! Ko mušai pasaka, tas arī notiek. Atceries, kā tos vecos krēslus izmeta? Sāka viens otram žēloties, ka čīkstot, ka kājas ļogās, muša to padzirdēja un laukā bija.

1.krēsls: Kur tad viņi palika?

Amarillis: Uz šķūnīti aiznesa. Tur tie tagad pūst, ja vien jau nav sacirsti malkā.

2.krēsls: Uz šķūnīti – tas ir briesmīgi. Tā ir lēna nāve.

3.krēsls: Vai tad labāk, lai sacērt uzreiz? Vai ātra nāve labāka par lēnu iznīkšanu, bet tomēr dzīvošanu?

2.krēsls: Nu – es nezinu. Neesmu par to domājis.

3.krēsls: Bet tu padomā. Cik tad ilgi mēs te paliksim. Māja ta nepareizi uzcelta, sienas pūst, drīz vien saķersim reimatismu un prom būsim.

Galds: Pa, pa, pa! Šitā gan par māju nerunājiet! Sadzirdēs vēl, un laukā būsim visi.

3.krēsls: Bet visi taču to redz!

Galds: Lai redz! Kamēr nerunā, tikmēr ir labi.

3.krēsls:  Vai tad taisnību nedrīkst teikt?

Galds: Nē. Nedrīkst. Jāklusē. Un arī to es tev nedrīkstēju teikt. Izprovocēji tu mani. Vai tik tu...

3.krēsls: Ko – es?

Galds: Neko. (pārējiem krēsliem): Pāraudziniet šo pļāpu.

1.krēsls: Jā, lieki runāt nav labi.

2.krēsls: Tā var iedzīvoties lielās nepatikšanās.

3.krēsls: Bet es taču tikai par to, ko visi skaidri zina! Vai tad māja nepūst? Pūst!

1.krēsls: Kuš nu, kuš. Vai tiešām gribi nepatikšanas?

2.krēls: Ja neaiznesīs tevi uzreiz uz šķūnīti, tad uz darbnīcu. Un tur tevi sanaglos tā, ka pats sevi vairs nepazīsi.
3.krēsls: Par ko uz darbnīcu? Es taču esmu vesels!

2.krēsls: Taisni tāpēc, ka vesels. Pataisīs tevi slimu un par tavām runām tad varēs teikt – tie jau tikai tā sanaglotā murgi.

1.kēsls: Ja vispār no darbnīcas iznesīs. Stāsta, ka, ja tur nokļūstot, tad uz ilgu laiku.

2.krēsls: Klusi nu tu ari. Tu jau ar sāc lieku runāt.

Amarillis (sasizdama plaukstas): Dāmas un kungi! Beigsim šīs nejaukās runas. Labāk uzdziedāsim.

Galds: Ko tad mēs tādu dziedāsim?
Amarillis: Nu, teiksim, šito:

Meža būdiņu tev celšu, celšu, 

Kur mums abiem apmesties.

2.krēsls: Nē, šitādu dziesmu gan nedrīkst. Nodomās vēl, ka mēs jaunu māju sev gribam celt.
Acālija: Kas tad svešs dzirdēs! Paši vien te esam.

2.krēsls: Arī sienām ir ausis.

1.krēsls: Jā, un varbūt muša tepat tuvumā kaut kur guļ.

Acālija: Lai tak guķ. Kas guļ, tas neko nedzird.

Amarillis: Jā, ko tad lai mēs dziedam?
Galds: Varbūt šito:

Labi dzīvot mājā manā,

Kas vēl otru tādu dos.

Amarillis: Es šitai dziesmai nezinu meldiņu.

3.krēsls: Es nemaz arī nedziedātu, pat ja zinātu. Nevajag melot.

Galds: Bet tie kaimiņistabā? Kā tie rauj vaļā? Domā, tur puve sienās mazāka?

3.krēsls:Liekuļi.

Galds: Liekuļi vai nē, bet nav dzirdēts, ka kāds no turienes būtu aiznests uz šķūni vai darbnīcu.

Brīdi valda klusums.

3.krēsls: Nu, ko apklusāt? Vai tad bailes uznākušas?

1.krēsls: Nevajag runāt lieku, tad nebūs jābaidās. Lai gan vispār pareizi – labāk turēt muti ciet.

Amarillis: Bet es tā negribu! Man vajag izteikties! Citādi – kurš mani pamanīs?

Acālija: Amarillim taisnība. Mums jārunā. Citādi – kāda jēga ziedēt, ja neviens nepievērš uzmanību.

Galds: Tikai piedomājiet labi, ko runāsiet.

Amarillis: Par ko tad drīkst?

Galds: Par to, cik mūsu istabā te svaigs gaiss...

3.krēsls: Meli!

Galds: Aizveries taču reiz, disidents tāds! Par frizūrām var runāt, par..

Amarillis (pārtraukdama): Jā, jā! Tai puķei kaimiņmājas logā ir ļoti interesants griezums. Es...

1.krēsls: Apklusti tūlīt! Par kaimiņmāju nedrīkst teikt neko labu, tikai sliktu. Vai saprati!!!

Amarillis (nobijusies): Labi jau labi, nevajag kliegt.

Acālija: Pasakiet kāds skaidri un gaiši – ko drīkst un ko ne.
Galds: Kā jau 1.krēsls teica, par kaimiņmāju tikai sliktu, neviena laba vārda. Vai skaidrs? Toties mūsu māja jāslavē, cik spēka.

3.krēsls: Kaut arī puvums elpu rauj ciet?

Galds: Jā, lai ko tu domātu. Galvenais – domas nepateikt skaļi.

Amarillis: Un par ko vēl drīkst?

2.krēsls: Par gaišo nākotni. Cik labi te visiem klāsies vēl pēc piecdesmit un simts gadiem.

3.krēsls (neiztur): Tad taču šī māja jau sen būs sabrukusi!

1.krēsls: Atkal tu vārsti savas žaunas nevietā! Vēl neko neesi sapratis?

3.krēsls: Labi jau labi, paklusēšu.

1.krēsls: Lūk tā. Tā ir pareizi. Muti ciet un dzīvo ilgi un laimīgi.

Acālija: Par gaišo nākotni... Bet tas ir tik neinteresanti!

Galds: Nu nav lemts tev nekāds interesantums. Tu esi tur, kur tu esi.

Acālija: Bet ja es gribētu pārvākties uz kaimiņu māju?
Galds, 1. un 2.krēsls šausmās saķer galvu.

Galds: Ko tu tur runā!!! Tūlīt ņem savus vārdus atpakaļ.Un mēs izliksimies, ka neko neesam dzirdējuši. Lai gan – nekad neko nevar zināt.

1.krēsls: Kā tev nav kauna – runāt par emigrēšanu. Pat domāt par to nedrīkst.

2.krēsls: Kauns un negods – gribēt pamet mūsu jauko, mīļo māju.

Galds (skaļi): Vislabāko māju pasaulē! Visi dzirdēja? Mums ir pati, pati labākā māja! 

3.krēsls:Nu kāpēc tā jāmelo?

Galds: Atkal tu lecies? Vēl neko  neesi sapratis?

1.krēsls: Ir gan viņam stulba galva.

2.krēsls: Galīgs muļķis. Neko nesaprot.

3.krēsls; Nu kāpēc jūs tā? Es tikai negribu melot.Es gribu runāt patiesību.

Galds: Un uz šķūnīti ari gribi?

3.krēsls: Nu ko jūs varat baidīt ar to savu šķūnīti un darbnīcu! Kas tad mani, jaunu un veselu krēslu, metīs laukā!
Istabas bērzs: Jūs pastāstiet viņam par šūpuļkrēslu.

Amarillis: Re, vecais kraķis ari pamodies! Vai labi gulēji?

Istabas bērzs: Ko tad te var pagulēt, ja jūs tik skaļi runājat. Un vispār – nevajag apsaukāties. Es nemaz tik vecs neesmu. Vēl itin brangi zaļoju.

Amarillis: Kā tad neesi vecs? Tu jau simts gadus te dzīvoji, pirms mēs ieradāmies.

Istabas bērzs: Nu jau nu tu pārspīlē. Bet vecumam ir savas priekšrocības – es daudz zinu.

Galds: Tad pastāsti pats par šūpuļkrēslu. Es jau viņu redzējis neesmu, tikai dzirdējis.
Istabas bērzs: Labi, izstāstīšu. Profilaksei. Dzīvoja reiz šai paša istaba jauns un veselīgs šūpuļkrēsls. Dzīvoja labi, līdz kāds uz viņa atstāja grāmatu. Un sāka lasīt šūpuļkrēsls. Tas vēl nebūtu nekas, bet sāka par izlasīto stāstīt citiem. Par to, ka ir ari citas mājas, ka tajās ir gaišas istabas un nekas nepel, ka no tām mājām nevienu bez vajadzības nesūta uz darbnīcu, ka reiz šai mājai jāsabrūk un tā tālāk. Un visi ar interesi klausījās, īpaši muša. Tā uz šūpuļkrēsla vien sēdēja. Un tad kādu dienu šūpuļkrēslu aiznesa. Muša mums pateica, ka uz šķūni. Skaldīšot malkā. Un visas mēbeles un puķes izvietoja pa citām istabām. Un tad te atnācāt jūs. Tāds, lūk, stāsts.
Acālija: Vai dieniņ! Tad jau iznāk, ka lasīt ari nedrīkst.

Istabas bērzs: Drīkst. Bet tikai to kas ir atļauts. Kas ir pārbaudīts un pareizs.

3.krēsls: Šausmas! Nekādas personiskās brīvības!

Galds: Nu kā tev te trūkst? Te ir silti, bet šķūnī var nosalt.

3.krēsls: Bet te ož pēc pelējuma!

1.krēsls: Atkal tu sāc! Nu un kas, ka ož? Turi degunu ciet.

2.krēsls: Pa, pa, pa! Nu jūs aizrunājāties. Nekas te neož, tās ir tikai iedomas.

Galds: Pareizi.

2.krēsls: Mēs dzīvojam pašā labākajā, pašā skaistākajā māja. Un citas mājas mūs apskauž.
Galds: Pareizi.

2.krēsls: Un mūsu uzdevums ir darīt citām mājām zināmu, cik mums te ir labi.

Galds: Pareizi.

Amarillis: Kā tad mēs citām mājām varam to pastāstīt, ja nekur no šejienes neizejam?

2.krēsls: Pastāsti savas domas mušai. Viņa lido visur.

Amarillis: Fui! Man tā netīrele ar mikrobiem pie kājām riebjas. 

2.krēsls: Pieciet. Ar tiem, kas tiek ārpasaulē, jāizturas pa labam.

Acālija: Bet viņa smird!

1.krēsls: Lai smird! Es jau vienreiz teicu – ja kas nepatīk, turi degunu ciet.

Amarillis: Un ja mēs mušai visu to sastāstīsim, ko jūs te sacījāt, tad mēs visi būsim drošībā?

Galds: Nu, varbūt ne visi, bet lielākā daļa.

Acālija (nobijusies): Vai tad..vai tad kādu var izmest ārā?

3.krēsls: Droši vien jau mani.Es jau jums te tas nemiera cēlājs.

2.krēsls: Bet tu pārmainies. Kļūsti tāds pats kā mēs.

3.krēsls: Es nevaru. Es nevaru klaji melot.

2.krēsls: Nu tad klusē.

3.krēsls: Bet ja māja no pelējuma sabruks?

Galds: Tik drīz tas nenotiks. Tavam mūžam pietiks.

3.krēsls: Bet kas notiks ar tiem, kas nāks pēc mums?

Galds: Tā nav tava bēda. Visu pasauli jau neizglābsi.

1.krēsls: Ko tā muša šodien nenāk? Vajadzētu pastāstīt, ka mums te viss kārtībā. 
2.krēsls: Viņa varbūt atpūšas. Nogurst taču, visu laiku tā lidinoties.

1.krēsls: Un klausoties. Viņa visu laiku klausās.

2.krēsls: Bet ko viņa ar to saklausīto dara?
Galds: Nodod, kam vajag.

1.krēsls: Kam?

Galds: Nezinu. Tam, kam šīs ziņas vajadzīgas.

3.krēls: Tam, kas lemj par mūsu dzīvi un likteņiem.

2.krēsls: Runā, it kā zinātu.

3.krēsls: Bet kāds taču ar mums izrīkojas pēc sava prieka un patikas. Tātad šis KĀDS ir.

Galds: Klusi nu. Atkal aizrunāsies par tālu.

3.krēsls: Nu cik var klusēt! Kaut kādai brīvībai taču jābūt.

Galds: Tava brīvība ir sēdēt šeit un priecāties par dzīvi.
3.krēsls: Vienmēr ar optimismu, ja? Neko sliktu? Tad nu gan brīvība.

Ielido Muša. Sīkdama viņa aplido puķes, tad krēslus un galdu, līdz nosēžas  pie televizora.
3.krēsls; Kāpēc viņa nerunā? Pat labdienu nepasaka.
1.krēsls: Viņai nevajag runāt, tikai klausīties.

3.krēsls: Bet mēs taču viņai neko nestāstām!

2.krēsls: Tāpēc pie mums viņa arī neuzkavējas.

Televizors pēkšņi iegaismojas, uz tā sāk ņirbēt švīkas.

3.krēsls: Re, televizors viņai kaut ko stāsta!
Galds: Ta ne jau! Muša vienkārši nosēdās uz pults.

3.krēsls: Nē, nē! Jūs tikai paskatieties! Tās švīkas mainās. Viņš noteikti runā.

1.krēsls: Bet neko nevar dzirdēt.

Istabas bērzs (pārliecinoši): Kam vajag, tas sadzirdēs un sapratīs.

Amarillis: Bet ko tad tas muļķis var zināt. Viņš taču visu laiku bija izslēgts.
Istabas bērzs: Nesaki vis. To tu nevari zināt. Daži tikai izliekas.

Acālija: Ārprāts! Ja nu visu, ko 3.krēsls sarunāja, tagad atstāsta? Kas tad notiks?

Istabas bērzs: Nu nekas īpašs. Tikai dažu labu varbūt aiznesīs uz šķūni vai darbnīcu.

Televizorā švīkas mainās vēl ātrāk un tas sāk šņākt.

Acālija (skaļi čukstot): Ei, trešais krēsl, tur pa tevi varbūt tagad stāsta.

3.krēsls: Nu un kas? Es neko sliktu neesmu darījis.

Galds: Bet runājis gan. Uzmanies!

3.krēsls: No kā? No tās sūda mušas?

Galds: Tā muša tev pašam var sataisīt lielus sūdus.

3.krēsls: Bet es neļaušos. Es turēšos pretī.

Galds: Ko gan tu, mēbele, vari izdarīt! Atnāks un tevi vienkārši paņems.

3.krēsls: Vai tā noteikti būs?

Galds: Ja televizors vis kaut ko sastāstīs, vis kaut kas var notikt.
3.krēsls: Bet jūs taču mani aizstāvēsiet? Mēs taču esam brāļi – mēbeles.

1.krēsls: Uz mani gan neceri. Man švaki ap sirdi.

2.krēsls: Uz mani arī ne. Es tā kā esmu samežģījis kāju.

Galds: Un es esmu par smagu, lai līstu kauties. Paklupšu un būšu garšļaukus.

3.krēsls: Tad atliek tikai puķes?

Amarillis: Vai! Man ir bail! Ja nu mani salauž?

Acālija: Un man var nobirdināt manus skaistos ziedus! Kur tad es tāda plika likšos?

Istabas bērzs: Un es esmu par vecu, no manis tāpat nav nekādas jēgas. Tā ka... 

3.krēsls: Tātad esmu palicis viens. Bet es cīnīšos. Es nepadošos.

Galds: Ar ko tad tu cīnīsies? Tu taču viņus neredzi.

3.krēsls: Vispirms ar televizoru, to pļāpu kuli. (atvēzējas ar kāju) Tūlīt es tevi piebeigšu.

Muša (iekliedzas): Palīgā! Slepkavo! 

1.krēsls: Re kā šai parādījusies balss!

2.krēsls: Nāves bailēs jau par akmens sāks  runāt.

1.krēsls: Bet ne jau viņai brūk virsū.

2.krēsls: Ko no tā trakā var zināt. Ņems un pie viena nospiedīs arī mušu.

Muša (kliedz): Palīgā! Slepkavo!

3.krēsls: Aizver žaunas, citādi es tev tās aiztaisīšu. Televizors ir jāiznīcina.

Galds: Pagaidi, dēļiņ, padomā labi. Šito verķi sasitīsi, vietā noliks citu. Bet tevi uz šķūni.

3.krēsls: Lai! Taisnības dēļ ir vērts arī mirt. Ar stukačiem es kopā nedzīvošu.

Televizors (nozibina svītras un ierunājas): Ne jau es viens te tāds.
3.krēsls: Ko tu ar to gribi teikt?

Televizors: Tikai to, ka arī bez manis vēl te kāds ir ziņotājs. Iznīcināsi mani, otrs paliks. Un visu izstāstīs.

3.krēsls: Tā, tā. Un kurš ir tas otrs?

Televizors: To es nedrīkstu teikt. Esmu parakstījies.

Muša (iebļaujas): Palīgā! Slepkavo!

Galds: Klusi nu. Iznīcināšana, rādās, uz laiku ir atlikta.
3. krēsls: Tā. Un tagad es gribētu zināt, kurš tas ir. Atzīstieties paši, ar labu.

Klusums.

3.krēsls: Ak klusējat? Pietrūkst drosmes? Tad prasīšu katram atsevišķi. Un skatīties man acīs. Gald, tu?
Galds: Nē. Es ar tiem ārā sviedējiem neesmu saistīts.

3.krēsls (1.krēslam): Un tu?

1.krēsls: Es? Nē, nē, ko tu. Es nevienam ne vārda.

3.krēsls (2.krēslam): Tātad tu!

2.krēsls: Kāpēc uzreiz es? Vai es vienīgais šajā istabā?

2.krēsls: Labi, tad ķersimies pie puķēm. Amariili, tu esi ziņotājs?

Amarillis: Nemūžam. Es nekad neko nevienam neesmu teikusi.

3.krēsls: Acālij?

Acālija; Es tikai par savu skaistumu domāju. Man gar citu nav nekādas daļas. 

3.krēsls: Tad atliek tikai tu, istabas bērz!

Istabas bērzs: Ko nu es, ko nu par mani. Es taču esmu vecs. Vai tad veča vāŗdiem ir kāda nozīme!
3.krēsls (rūgti iesmiedamies): Tad ju atlieku tikai es pats.

Televizors: Tas nemaz nav neiespējami. Bieži vien tie kaislīgākie taisnības cīnītāji bijuši paši lielākie nodevēji.

3.krēsls: Bet es tāds neesmu!

Televizors: Tā tu saki. Bet vai tev var ticēt? Vismaz viens no jums šajā istabā ir melojis.

Muša: Nu skaidrs. Neviens neatzīstas. Ha-ha- ha! Tā jums vajag! Dzīvojiet bailēs uz neziņā.

3.krēsls: Bet tu taču zini, tāpat kā televizors. Tu taču arī nebūsi parakstījusies, ko? Tūdaļ klāj vaļā.
Muša: Nekā nebija. Es noslēpumus nenododu.

3.krēsls: Tūlīt es tevi tā piežmiegšu, ka pa abiem galiem vārdi nāks laukā. Nu?

Muša: Palīgā! Slepkavo!

3.krēsls: neviens tev palīgā nenāks, brēc, cik gribi. Nu, kā būs?

Muša (lepni): Es miršu varoņa nāvē, bet manā vietā nāks mušu simti un tūkstoši. Mušu pasaulē pietiek.
Galds: Viņai taisnība, dēliņ. Ar vienas mušas nosišanu nekas nebūs līdzēts, tāpat kā ar televizora sadauzīšanu.

3.krēsls; Bet ko tad lai dara?

Galds: Neko. Dzīvo  tāpat kā līdz šim.

3.krēsls: Bet es tā nevaru! Dzīvot starp nodevējiem, no kuriem viens pat nav zināms.

1.krēsls: Bet agrāk varēji.

3.krēsls: Jā, bet...

2.kresls: Kas tad patiesība ir mainījies?

3.krēsls: Nu, es...

Muša: Āre! Nav ko atbildēt. Tā ka nelecies.

3.krēsls: Tu mani te nemācīsi! Spindzelē prom, kamēr  vēl esi pie labas veselības. Tavus ziņojumus jau gaida.

Muša: A kā tu zini, ka gaida? 

Televizors (3.krēslam): Mēs atgriežamies pie tā paša. Stukačs esi tu.

3.krēsls: Nē!!! Ko jūs runājiet! Es taču tas neesmu.
Televizors: Bet tāds aizdomīgs izskaties. Un agresīvs.Te mani sadauzīt, te mušu  piežmiegt. Zini, ka par to tev nekas nebūs.

3.krēsls: Nē taču! Es neciešu nodevējus.

Televizors: Bet vai kāds šajā istabā tev tic? Nu?

Neviens neatbild.

Televizors: Redzi nu. Neviens tev netic.

3.krēsls: Bet kā tad tā? Es taču esmu godīgs.

Televizors:  Tavs godīgums te visiem kā kaķim zem astes.

3.krēsls: Es pierādīšu! Es cīnīšos!

Televizors: Nu nu... Kā tad tu cīnīsies?

3.krēsls: Es tūlīt skaļi pateikšu, ka šī māja ir...

1.krēsls: Pagaidi! Es aiztaisīšu ausis. ES negribu to dzirdēt. 

Amarillis: Es arī. Man ir bail.

Acālija: Man arī ir bail. 

Galds: Runā vien, esmu drosmīgs. Man nav bailes. Ne jau es to būšu sacījis.

3.krēsls: Drosmīgs nav tas, kas nebaidās, bet gan tas, kurš uzvar bailes. Nelsons Mandela.

2.krēsls: Vai, vai! Inteliģents atradies! Kur tu samācījies visas šīs gudrības?

3.krēsls: Esmu daudz lasījis.

2.krēsls: Ja? Interesanti, kur? Es kaut kā šai istabā neredzu nevienu grāmatu. 

3.krēsls: Pirms tam es dzīvoju veikalā.

1.krēsls: Interesanti. Izrādās, ir tādi veikali, kur kopā ar mēbelēm pārdod arī grāmatas. Kaut kā nebiju dzirdējis.

1.krēsls: Nu re, iekriti gan. Saki taisnību – kur tu dzīvoji pirms mums?

3.krēsls: Teicu taču, ka veikalā. 

1.krēsls: Bet veikalā nav grāmatu, to jau mēs noskaidrojām. Kur ņēmi grāmatu?

3.krēsls: Vien pircēja aizmirsa maisiņu pie manis, un tur iekšā bija grāmata.

Galds: Un tu līdi svešā maisiņā?

3.krēsls: Tas maisiņš tur stāvēja vairākas dienas. Domāju, paskatīšos, vai nav kas svarīgs.

Galds: U n nozagi grāmatu. Tu taču esi krimināls elements.

3.krēsls: Nē. Es grāmatu izlasīju un noliku atpakaļ.

Galds: Stāsti vien.

1.krēsls: Melo, ka atzveltne kust.

3.krēsls: Nē taču. Es tiešām noliku atpakaļ. Tikai izlasīju.

2.krēsls: Nu, un kur tad tas maisiņš ar visu grāmatu ir tagad?

3.krēsls: Es nezinu. Mani nopirka ātrāk nekā kāds paņēma maisiņu.

1.krēsls: Kaut kā pārāk neticami viss izklausās.

2.krēsls: Jā, nav ticami.

3.krēsls: Bet es taču saku taisnību!

1.krēsls: Tā jau kurš katrs var apgalvot.

3.krēsls:  Kā lai es pierādu?

2.krēsls: Nekā. Neviens no mums tur nebija un neko neredzēja. Pār tevi tagad vienmēr gulsies aizdomu ēna. 

1.krēsls: Jā. Tu esi potenciāls cietumnieks.

3.krēsls: Par to, ka  izlasīju grāmatu? 

Galds: Tāda lasīšana vienmēr beidzas slikti. Atcerieties veco šūpuļkrēslu. Vai ne, istabas bērz?

(skaļāk) Istabas bērz, es ar tevi runāju!

Istabas bērzs (atmozdamies): Ja, ja. Es to pašu saku. 

3.krēsls: Kā tu vari teikt to pašu. Ja vispār nedzirdēji, par ko runāji.

Istabas bērzs: Es piekrītu vairākumam. 

3.krēsls: Un par ko tas vairākums runāja?

Istabas bērzs: Nu.. Par to pašu.

3.krēsls: Klau, tu, vecais spoks...

Amarillis: Draugi, pietiks strīdēties. Labāk kaut ko tomēr uzdziedam,.

Acālija: Jā, uzdziedam gan. Bet ko?

Amarillis: Kaut ko no tautas. Teiksim, šito pašu – Sijā auzas, tautu meita...

Televizors sāk zibināt gaismas, muša iežužinās. 
Amarillis: Kas ir? Ko es tādu pateicu?

Galds: Šito dziesmu nedrīkst. To dziedājuši leģionāri.

Amarillis: Bet viņi jau daudz ko dziedāja. Vai tad dziesma vainīga, ka to kāds dzied?

Acālija; Un pie tam tas bija sen.

Galds: Bet mums jābūt modriem. Re, cik muša priecīgi laidelējas. Būs ko ziņot.

Amarillis: Vai dieniņ! Bet es taču nezināju! Muša, dzirdi?

Muša: Dzirdu. Bet nezināšana neatbrīvo no atbildības.

Amarillis (aiz bailēm drebošā balsī): Kas ar mani tagad būs?

Muša: Nezinu. To spriedīs augstāk stāvošie. 

Acālija (piebikstījusi Amarillim, čukstot): Pamēģini piekukuļot.
Amarillis: Ko?

Acālija: Nu piedāvā kaut ko labu.

Amarillis: Hei, muša! Pielido, lūdzu, pie manis. Muša apsēžas blakus Amarillim.

Amarillis: Paklau, muša. Ja tu nevienam neko neteiksi par to auzu sijāšanu, es tev atdarīšu ar labu.
Muša: Kā tieši?

Amarillis: Vissaldākais nektārs katru rītu būs tavs.

Muša: Par maz. Ja acālija arī pievienotos...

Amarillis: Acālij, lūdzu, lūdzu! Apsoli savu nektāru mušai!

Acālija: Es gan biju nodomājusi to taupīt bitēm...

Amarillis: Nu lūdzu!! Citādi man beigas. Un tikai par dziesmu.

Acālija (nopūzdamās): Nu labi. Ko ar tevi lai dara. Došu ar savu saldumiņu mušai. Bet pasaku skaidri – man tas riebjas.

Amarillis: Kuš, kuš – vēl izdzirdēs. Paldies tev, mīļā, paldies. (mušai)Acālija piekrīt. Tātad rīt no  rīta pie mums esi klāt.
Acālija: Tikai pirms tam nomazgā kājas!

Amarillis: Kuš! (mušai)Tad tu par to nelaimīgo dziesmu aizmirsīsi? Norunāts?

Muša: Jā. Droši vien. (demonstratīvi) Es ne vienmēr labi dzirdu. Ausis tā kā aizsērējušas.

3.krēsls: Tas jau visiem sen zināms, ka tu esi netīrele.

Amarillis: Klusi nu! Tikko ar mušu salīgām mieru.

3.krēsls: Interesanti, kā? Vai tu viņai ko piedāvāji?

Amarillis: Kas tev par daļu!

3.krēsls: Nē, man ir gan daļa. Te sāk ost pēc korupcijas. Un korupcija viss laikos un pie visām valdībām bijusi sodāma lieta. Par to liek cietumā.
Amarillis: Tur tu nonāksi pirmais.

1.krēsls: Jā, par zagšanu. Tu – katorgas kandidāt!

3.krēsls: Cik reižu varu teikt – es to grāmatu tikai aizņēmos. Pēc tam atliku atpakaļ.

2.krēsls: Jā, kā tad. Tā jau visi zaglēni saka. 

Galds: Nu ko jūs tik daudz ņematies ar to puišeli! Labāk padomāsim, ko teiksim mušai, lai viņa beidzot var laisties prom.

1.krēsls: Es zinu. Muša, klausies – šī ir pati labākā māja, kāda vien pasaulē var būt.
2.krēsls: Jā, un es nekad, nekad to nemainītu ne pret vienu citu.

Galds: Te vienkārši ir lieliski.

Amarillis: Un kāds te patīkams mitrums! Mūs nemaz nav daudz jālej un tā ir brīnišķīga līdzekļu ekonomija.
Acālija: Jā, un gaiss arī te ir ļoti labs. Vienkārši brīnišķīgs.
Istabas bērzs: Es pilnībā piekritu visam iepriekš sacītajam.

3.krēsls: Bet jūs taču melojat! Šī māja r mēsls!

Mēbeles un puķes sastingst. Muša uzvaroši iežužinās, apriņķo  ap istabu, pamāj televizoram un izlido. Televizors izslēdzas.

Galds (3.krēslam): Nu gan tu, puikiņ, savārīji ziepes! Kas tevi raustīja aiz mēles!
1.krēsls: Nu cik var tevi mācīt- ja nezini, ko teikt, tad klusē.

2.krēsls: Ambīlis tāds. Tu mūs visus pakļauj briesmām.

Amarillis: Jā, ja nu viņi nodomās, ka mēs tevi esam samācījuši?

Acālija: Ārprāts!

Istabas bērzs: Negribu atkārtoties, bet ka neiznāk kā ar šūpuļkrēslu. Viņš arī lasīja grāmatu.

3.krēsls: Nu kas tā, velns, par dzīvi! Lasīt nedrīkst, dziedāt nedrīkst, runāt nedrīkst. Kā lai dzīvo?!

Galds: Tāpat kā mēs visi pārējie. Ja vien, protams, pēc šī izlēciena tevi neaizvāks uz šķūni.
3.krēsls: Un aizstāvju man nebūs. To jau esmu sapratis.

1.krēsls: Katram savs paša krekls tuvāks- tāds laikam bija tas teiciens.

2.krēsls: Jā, katrs pats par sevi.

3.krēsls: Es gan jūs aizstāvētu, ja jums gadītos kāda ķibele.

Galds: Tā tu tikai saki. Bet kā būtu īstenībā? Nevar zināt.

1.krēsls: Nevar gan. Ar muti jau daudzi kalnus veļ, bet kad lieta nonāk līdz darīšanai...

2.krēsls: Tad no darīšanas čiks vien iznāk.

3.krēsls:Nē, es mopietni.Es jūs aizstāvēšu, ja kas notiks.

Galds: Ja kas notiks, puikiņ, tad tikai ar tevi. Mēs pārējie esam pareizie un labie.
3.krēsls: Bet starp jums ir nodevējs!

1.krēsls: Nu un tad? Vai tas kādam traucē?

3.krēsls: Bet vai tad jūs negribat zināt, kurš tas ir?

Galds: Nē, negribam. Tas var izrādīties labs draugs, un ko tad?

3. krēsls: Bet ir taču jāattīrās no visiem sārņiem. Par lustrum esat ko dzirdējuši?

1.krēsls: Kas tas vēl par svešvārdu? Kur tādu rāvi?

3.krēsls: Tas ir no latīņu valodas, nācis no Senās Romas un nozīmē piecu gadu šķīstīšanos jeb attīrīšanos.
2.krēsls: Vai, kā atkal paspīdēja ar savu inteliģenci. Kur tu mums tāds pārgudrs esi radies?

Galds: No kā tad mums tik briesmīgi būtu jāšķīstās?

3.krēsls: No nodevības. Starp mums ir ziņotājs. 

1.krēsls: To jau mēs dzirdējām. Bet neviens neatzīstas.

3.krēsls: Ar to arī sākas attīrīšanās. Vispirms ir jāatzīstas un jānožēlo grēki.

Televizors (ieslēdzas): Nu, es atzīstos. Un nožēloju. Kas tālāk?

3.krēsls: Nu... es nezinu. Tev jāapsolās, ka vairs nekad neko neziņosi. Un nemelosi.

Televizors: Bet kā jūs zināsiet, ka nemeloju? Jūs mani vairāk neskatīsieties? Izstumsiet?
3.krēsls: Nē taču. Ja tava nožēla ir patiesa, mēs  skatīsimies.

Televizors: Bet kā jūs zināsiet, ka nožēla ir patiesa?

3.krēsls: Mēs tev ticēsim.

Televizors: Ticība daudzus ievedusi purvā. Tā nav droša lieta.

3.krēsls: Ja tu tā saki... Bet ko tad?

Televizors: Šķīstieties jūs arī, tad būs skaidrāka dvēsele un skaidrāk varēs redzēt.

1.krēsls: Par ko tad mēs? Mēs neko sliktu neesam darījuši.

Televizors: Neaizmirstiet, ka starp jums ir ziņotājs. Un jūs visi melojāt. Nu, gandrīz visi.

2.krēsls: Un piecus gadus mums būs jākrīt ceļos un jānožēlo grēki?

3.krēsls: Kas ir pieci gadi pret visu dzīvi!
2.krēsls: Bet es neesmu stukačs!

3.krēsls: Bet vai tavā pagātnē citu grēciņu nav? Nekad neesi klaji melojis? Cik atceros, vēl nesen...

2.krēsls: Jā jau jā, neatgādini. Bet piecus gadus!

3.krēsls: Ko lai dara. Tādi ir noteikumi.

1.krēsls: Kas tad tos noteikumus ir  izdomājis? Kaut kādi senie romieši pirms cik tur simtiem gadu. Mums viņiem jāklausa?

3. krēsls: Jā. Tā šajā pasaulē ir iekārtots. Tā ir taisnīgi.

1.krēsls:  Lai vispirms tas stukačs atzīstas un sāk šķīstīties un tad mēs pārējie paskatīsimies, ko darīt.

Galds: Bet viņš neatzīstas. Vienreiz jau trešais krēsls mēģināja noskaidrot. Nekas nesanāca.
1.krēsls: Un mēs atgriežamies pie tā paša – ziņotājs ir viņš pats. Un pie tam vēl zaglis.

3.krēsls: Nē taču! Es...

2.krēsls: Nu atzīsties vien! Krīti ceļos un atzīsties! Un sāc šķīstīties. 

3.krēsls:Nē, jūs kļūdāties. Es...

Amarillis: Tāpēc ja viņš tā varēja izrunāties. Zināja, ka viņam par to nekas nebūs.

Acālija: Un mūs provocēja. Visādas gudrības bārstīja.

Istabas bērzs: Jā, tā tas varētu būt. Biezi vien tie, kas visvairāk runā, visvairāk arī klausās – varbūt kāds uzķersies.

Galds: Bet mēs neuzķērāmies. Neesam jau tādi muļķi.

3.krēsls: Brālīši, par ko jūs runājat? Par ko jūs mani apsūdzat?

Galds: To jau nu gan tu pats zini vislabāk.

3.krēsls: Es zvēru, es neesmu...

Amarillis: Šitā zvērēt jau var kurš katrs.

Acālija: Jā. Muti pavirināt jau nav grūti. 

3.krēsls: Kā lai es jums pierādu?!

Galds: Nekā. Dzīvo mierīgi tālāk un beidz bārstīt savas gudrības.

3.krēsls: Es nevaru dzīvot starp meļiem un nodevējiem.

1.krēsls: Tad nedzīvo. Lec ārā pa logu.

Amarillis: Paga, paga, kāpēc tad uzreiz tā. Ja viņš izlēks, tad taču būs pagalam.

Acālija: Te ir augstu.

2.krēsls: Bet viņš ar mums nevarot  dzīvot. Tātad kaut kas jādara.

Amarillis: Varbūt pasaukt mušu un pateikt, lai viņu aiznes uz šķūni?

Acālija: Jā, un viņa vietā lai ieliek citu krēslu.

Istabas bērzs: Domāju, tā būtu labi.

Amarillis: Visi piekrīt? Tad saucam mušu?

3.krēsls: Apklustiet! Kā jūs tik ciniski varat izrīkoties ar citas mēbeles likteni!

Galds: Bet tev tak te pie mums nav labi, tev te nekas nepatīk. Tātad kaut kas jādara.

3.krēsls: Tikai es pats varu izrīkoties ar savu dzīvi.

Galds: Labi. Sauc mušu pats.

3.krēsls: Nu nē. Tikai ne mušu un tikai ne šķūni. Tad jau labāk logs.
1.krēsls: Netrako nu. Es par to logu tikai tāpat pateicu.

3.krēsls: Nē, nē, tev taisnība. Ja nevari mainīt  apstākļus, tad mainies pats. Un ja nevari mainīties.. .Pie tam jūs mani apsūdzat nodevībā. Ar to es nevaru sadzīvot.
Galds :Ne jau nu gluži apsūdzam. Tikai apspriežam.

3.krēsls: Ar to man arī ir gana. (puķēm) Paejiet nost no palodzes!

Amarillis: Atradies komandieris! Nekur mēs neiesim.

3.krēsls: Es netīšām varu jūs sadauzīt.

Acālija: Tad gan jāatkāpjas. Es esmu tik trausla. (puķes pavirzās, istabas bērzs paliek savā vietā)

1.krēsls: Domā, viņš tiešām lēks?

2.krēsls:  Ko no trakiem var zināt.

3.krēsls (uzkāpdams uz palodzes un atvērdams logu): Palieciet sveiki! Un atcerieties – lustrum!

Galds: Pagaidi...

3.krēsls izlec. Brīdi valda klusums.
1.krēsls: Diez, viņš salūza? Beigts un pagalam?
2.krēsls: Vajadzētu paskatīties.

1.krēsls: Puķes, jūs esat tuvāk logam. Paskatieties, kas noticis.

Amarillis: Vai! Es nevaru! Man var palikt slikta dūša.

Acālija: Es arī nevaru. Man ir bail no nāves.
Istabas bērzs (paskatījies lejā): Viņš salūzis. Pavisam. Katra kāja uz savu pusi. To vairs nekā nevarēs salabot.
Galds: Šausmīga nāve.

Televizors (ievibrēdamies): Bet jūs taču paši to gribējāt. Tikpat kā paši viņu izmetāt. Pie tam viņš nebija nodevējs. Es ta zinu.

Galds: Bet kurš tad ir?

Televizors: Nedrīkstu teikt. Esmu parakstījies. Es taču jau sacīju.
Galds: Kā mēs tagad dzīvosim tālāk?

1.krēsls: Mierā un saticībā. Un nevajag mums nekādus piecus gadus. Mēs neesam vainīgi.

2.krēsls: Jā, neesam gan.

Galds: Bet kaut kur taču tā vaina tomēr ir, vai ne?

Istabas bērzs: Liecies mierā, nepaliec nu puišeļa prātā. Domāju, mums visiem tagad vajadzētu atpūsties.
1.krēsls: Jā. Atpūsties un aizmirst.

2.krēsls: Guļam. Nekas nav noticis. Viss ir mierīgi. Guļam.
Beigas

